‘Korrupte polisielede deel van misdaadprobleem by OR Tambo’Argieffoto Kort voordat Fikile Mbalula, minister van polisie, Maandag ŉ vergadering oor veiligheid by die OR Tambo Internasionale Lughawe sou bywoon, is ŉ vragmotor reg buite die lughawe deur gewapende rowers gekaap. Vuyo Mhaga, woordvoerder van die departement van polisie, het in ŉ verklaring gesê die vragmotor het van die lughawe af gekom en het “waardevolle goedere” vervoer. Dit kom nadat Swissport-pakhuis by die lugvragafdeling van die lughawe vroeër vandeesmaand deur gewapende rowers beroof is. In Mei is ŉ man tydens ŉ kapingsdrama by die lughawe doodgeskiet en in April is ŉ transitovoertuig op die R24-snelweg reg buite die lughawe opgeblaas. In Maart is ongeveer R20 miljoen by die lughawe gesteel toe rowers hulle as polisiebeamptes voorgedoen het. Volgens Mhaga het Mbalula met verskeie rolspelers oor veiligheidsmaatreëls by die lughawe vergader, insluitend David Mahlobo, minister van staatsekuriteit, Sizakele Nkosi-Malobane, LUR van gemeenskapsveiligheid, Bongani Maseko, uitvoerende hoof van die Suid-Afrikaanse Lughawensmaatskappy (Acsa), Bongiwe Pityi, algemene bestuurder by die lughawe, en lede van die polisie se topbestuur. “Die vergadering het gehandel oor die voortgesette kommer oor veiligheid en strategiese sekuriteit by OR Tambo-lughawe as een van die land se nasionale sleutelpunte,” het Mhaga gesê. “OR Tambo speel ŉ baie strategiese rol in die land en net verlede jaar het ongeveer 21 miljoen passasiers deur die lughawe beweeg. Die veiligheid by die lughawe is daarom vir die polisie van kardinale belang.” Volgens Mbalula het hy op 6 Junie die lughawe besoek om met die Acsa-bestuur te vergader en was hy “geskok” om die lae vlak van polisiëring en polisieteenwoordigheid by die lughawe te sien. “Ek het hierdie bekommernis met die parlement gedeel en hulle verseker dat die nodige stappe gedoen sal word om die situasie reg te stel,” het Mbalula gesê. Hy het gesê intussen is die “veiligheidsuitdagings” by die lughawe geïdentifiseer. “Eenvoudig gestel, deel van die uitdaging is korrupsie en sameswering waar polisiebeamptes kop in een mus met misdadigers is. ŉ Ooglopende gebrek aan polisiebevel en -beheer is uiters kommerwekkend en sonder dit sal dit moeilik wees om personeel wat by die lughawe ontplooi is te bestuur,” het hy gesê. “Ons is ook ingelig dat polisiëringsmaatreëls wat in plek gestel is nie geïmplementeer word nie. Daar is ook uitdagings ten opsigte van ŉ gebrek aan taktiese misdaadintelligensie [by die lughawe], asook ŉ inherente gebrek aan effektiewe vervolging.” Die toneel buite die OR Tambo-lughawe waar ‘n vermeende rower doodgeskiet en nog een in hegtenis geneem is (1 Julie 2017). Foto: ER24 Mbalula het gesê daar is tydens die vergadering ooreengekom dat die strategie wat tydens die 2010 Sokkerwêreldbeker geïmplementeer is, weer oorweeg moet word. Daar is ook ooreengekom dat alle personeel wat by die lughawe werk streng gekeur moet word as deel van ŉ langtermyn- volhoubare veiligheidsplan. “Ons het ooreengekom dat meer senior polisiebeamptes met die rang van genl.maj. by die lughawe ontplooi sal word. Daar sal ook meer lede van die Ekurhuleni-metropolisie by die lughawe ontplooi word om misdaad te bekamp.” Volgens Mbalula sal daar ŉ gesamentlike span wat bestaan uit beamptes van misdaadintelligensie, die Valke en die polisiespeurdiens na die lughawe ontplooi word. Die span sal vanuit ŉ bedryfskamer by die lughawe werk waar misdaadbedrywighede by die lughawe voortdurend gemonitor kan word en daar weekliks aan Mbalula terugvoer gegee sal word. “Die leierskap van die SAPD is besig om ons stryd teen misdaad by OR Tambo te versterk. Ons sal binnekort aan Suid-Afrikaners terugvoer gee oor die oorwinnings wat ons hiermee behaal het,” het Mbalula gesê.